ઊનામાં દલિત યુવાનોને ઢોર માર મારવાના કમકમાટીભર્યા બનેલા બનાવને પગલે ગુજરાતમાં રાજકારણ ગરમાયું છે. મંગળવારે અમદાવાદમાં ઊનાના બનાવને વખોડવા તથા કાયદો વ્યવસ્થા જાળવવામાં નિષ્ફળ નીવડેલા ગૃહરાજ્ય મંત્રીનું રાજીનામું માગવા ગુજરાત એસસી એસટી ઓબીસી એકતા મંચ તરફથી યોજાયેલા કલેક્ટર કચેરી સમક્ષ ઉપવાસ કાર્યક્રમને તથા દલિત સંગઠન-દલિત પેન્થરની પદયાત્રા રેલીને નિષ્ફળ બનાવવા પોલીસે પ્રયાસ કર્યો હતો, જેના વિરોધમાં સાંજે કલેક્ટર કચેરી, સુભાષબ્રિજ સર્કલ ખાતે તથા સારંગપુર બાબાસાહેબ આંબેડકરની પ્રતિમાવાળા સર્કલ ખાતે દલિતોએ મોટી સંખ્યામાં ઊમટી પડી ચક્કાજામ કરી ટ્રાફિક વ્યવસ્થા ખોરવી નાખી હતી. મંગળવારે સવારે આગોતરી જાહેરાત પ્રમાણે એકતા મંચના નેતા અલ્પેશ ઠાકોર તેમના કાર્યકરો સાથે સાબરમતી ગાંધીઆશ્રમ ખાતે ઉપવાસ કાર્યક્રમ કરવા આવ્યા હતા, પરંતુ કાર્યક્રમની પોલીસ પરવાનગી લેવામાં ના આવી હોઈ તેમના કાર્યકર્તાઓ અટકાયત કરવામાં આવી હતી. અલબત્ત, આ ડ્રામા પૂૂર્વે એમને કલેક્ટર કચેરી જઈ આવેદનપત્ર સોંપવા દેવામાં આવ્યું હતું. આવી જ રીતે દલિત પેન્થર તરફથી સારંગપુર સર્કલથી શાહીબાગ પોલીસ સ્ટેશન થઈ અલ્પેશ ઠાકોરના ઉપવાસના સ્થળ સુધી પદયાત્રા-રેલીનો કાર્યક્રમ જાહેર થયો હતો તે મુજબ દલિત પેન્થરના પ્રમુખ રમેશચંદ્ર પરમાર તેમના ૩૦૦ કાર્યકરો સાથે સારંગપુર આવ્યા ત્યારે પોલીસે એમની અટકાયત કરી હતી.